KIRJALLINEN KYSYMYS E-3113/02

esittäjä(t): Charles Tannock (PPE-DE) komissiolle

(30. lokakuuta 2002)

Aihe: Uskonnonvapaus Laosissa

Voiko komissio vahvistaa, että uskontoa koskevan uuden lain tultua hyväksytyksi Laosissa 6. heinäkuuta 2002 yhä suurempi määrä kristittyjä on ajettu kotiseudultaan kaikissa osissa maata tai heitä on muuten vainottu heidän vakaumuksensa vuoksi, ja että suuri määrä kirkkoja on suljettu? Voiko komissio vahvistaa, että kommunistinen puolue on estänyt kristittyjä maanviljelijöitä työskentelemästä kylvökauden aikana omilla tiloillaan, joista heidän ja heidän perheidensä elanto riippuu, ja pakottanut heidät työskentelemään muiden uskontojen harjoittajille kuuluvilla tiloilla? Onko komissio tietoinen tiedoista, joiden mukaan Savannakhetin provinssin varakuvernööri saapui Ban Dongphoongiin poliisin ja avopakettiauton kanssa pidättääkseen kolme kristittyjen johtajaa ja Udomsayn vankilaan suljettuja kristittyjä on kuollut asianmukaisen ravinnon ja lääkärinhoidon puuttumisen vuoksi viimeisten kolmen vuoden aikana? Jos näin on, voisiko komissio kertoa, mitä vastalauseita se on esittänyt Laosin hallitukselle, ja päästetäänkö maan vankiloihin minkään kansainvälisen järjestön kuten Punaisen Ristin edustajia?

Minkä tasoista taloudellista apua Euroopan unioni toimittaa Laosille, ja riippuuko tämä millään tavoin siitä, kunnioitetaanko muiden uskonnollisia vakaumuksia tai noudatetaanko ihmisoikeuksien periaatteita yleisemmin?

Christopher Pattenin komission puolesta antama vastaus

(21. marraskuuta 2002)

Komissio on hyvin tietoinen raporteista, joiden mukaan uskonnonvapautta rajoitetaan edelleen Laosissa, ja kristittyjen ryhmien jäsenten raporteista, joiden mukaan ryhmien jäseniä vainotaan ja/tai pidätetään uskonnollisen vakaumuksen vuoksi.

Vaikka Laosin perustuslaissa säädetään oikeudesta ja vapaudesta harjoittaa tai olla harjoittamatta uskontoa, viranomaiset ilmeisestikin rajoittavat tätä oikeutta käytännössä, erityisesti muiden kuin buddhalaisten yhteisöjen osalta.

Uskonnonharjoittamisen salliminen vaihtelee alueittain. On raportoitu uskonnonharjoittajien ja heidän henkisten johtajiensa pidätyksistä ja vangitsemisesta ilman syytteitä. Joitakin kristittyjä on myös tuomittu yhteiskunnallista sekaannusta aiheuttavasta kokoontumisesta. Joissakin raporteissa mainitaan myös uskonnollisten ryhmien vaikeudet perustaa uusia pyhäkköjä.

Komissio ja sen Bangkokin lähetystö, joka hoitaa myös suhteita Laosin demokraattiseen kansantasavaltaan, seuraavat tarkasti yhdessä jäsenvaltioiden diplomaattisten edustustojen kanssa tätä kysymystä ja muita ihmisoikeuskysymyksiä Laosissa. Unionin ja sen muiden kumppaneiden Laosissa tekemissä tutkimuksissa ei ole vielä saatu vastausta kysymyksessä mainittuihin erityistapauksiin.

Kansainväliset järjestöt eivät tällä hetkellä pääse valvomaan tilannetta Laosin vankiloissa. Komissio on ottanut tämän kysymyksen esiin Laosin viranomaisten kanssa useaan otteeseen ja ehdottanut, että Punaisen Ristin kansainvälinen komitea (ICRC) valtuutettaisiin suorittamaan tällaista valvontaa. Valitettavasti tämä ehdotus ei vielä ole johtanut minkäänlaisiin tuloksiin.

Euroopan yhteisön ja Laosin demokraattisen kansantasavallan välisen yhteistyösopimuksen ensimmäisessä artiklassa todetaan, että ihmisoikeuksien ja kansanvallan periaatteiden kunnioittaminen on yhteistyön perusta. Ihmisoikeuksien noudattamiseen ja edistämiseen liittyviä kysymyksiä käsitellään yhteistyösopimuksen mukaisesti perustetun komission ja Laosin demokraattisen kansantasavallan sekakomitean kokouksissa.

Unioni otti esille Laosin tarpeen lujittaa poliittisten oikeuksien ja kansalaisoikeuksien sekä uskonnonvapauden kunnioittamista YK:n ihmisoikeuskomission 58. kokouksessa maaliskuussa 2002 esittämässään lausunnossa. Myös komissio toi esille nämä huolenaiheet komission ja Laosin demokraattisen kansantasavallan sekakomitean kokouksessa 15. toukokuuta 2001. Laosin lähetystön avajaisissa vuoden 2003 alussa komissio voi edelleen vahvistaa Laosin hallituksen kanssa käytävää vuoropuheluaan ihmisoikeuskysymyksistä.

Laosin demokraattista kansantasavaltaa koskevan kansallisen maaohjelman mukaisesti yhteisön tuen Laosille vuosina 20022004 ennakoidaan olevan 14 miljoonaa euroa. Maassa vallitsevaa köyhyyttä koskevien tietojen perusteella tuki keskitetään kaikkein haavoittuvimpiin väestönosiin, erityisesti etnisiin vähemmistöihin. Maaseudun kehittäminen sekä terveyden ja peruskoulutuksen edistäminen tulevat edelleen olemaan EY:n kehitysavun tärkeimmät alueet. Erityistä huomiota kiinnitetään myös ihmisoikeuskysymyksiin ja hyvään hallintotapaan.